Erhvervsvirksomhederne råber allerede nu på flere hænder, hvis de ikke skal tabe ordrer. De ser gerne, at de unge straks efter 9.klasse søger ind på erhvervsskolen. Men de fleste unge vil det anderledes. Mange af dem går i gymnasiet for derefter at tage en erhvervsuddannelse. - Vi har en del, der tager en dobbeltuddannelse, men det behøver de nødvendigvis ikke. I den her sammenhæng er det spild af tid og penge, siger Keld Skovsgaard, uddannelsesleder på Tech College i Aalborg. Tech College kæmper ihærdigt for at tiltrække flere elever - blandt andet med markedsføring, åbent hus, messer og besøg på folkeskoler. - Den store forskel er, at her kan de tjene gode penge, mens de uddanner sig, og så kan de også bygge videre på uddannelserne her. Jeg forstår ikke, at man ikke kan få øje på de store fordele. Men vi kæmper altså med nogle gamle fordomme om, at man er noget særligt, fordi man går i gymnasiet og er mindre bogligt begavet, fordi man skal på en erhvervsuddannelse. Men det er ikke tilfældet. Jeg vil nærmest sige tværtimod, siger uddannelseslederen. Kurven går dog støt nedad. I dag er det kun 22 procent af eleverne i de nordjyske 9. klasser, der vælger erhvervsskolen. Og så klarer erhvervsuddannelserne i Nordjylland sig endda bedre end i resten af landet.

Referat:
​Trods store anstrengelser er det ikke lykkedes for erhvervsskolerne at vriste de unge ud af gymnasiets favn. Den procentvise fordeling er ikke til at rokke. Der bliver tilmed færre elever på erhvervsskolerne for hvert år.